b'\n_START_ARTICLE_\nHankkijan lippalakki\n_START_PARAGRAPH_\nHankkijan lippalakki on maatalouskauppa Hankkijan mainosp\xc3\xa4\xc3\xa4hine, josta yleisyytens\xc3\xa4 takia tuli er\xc3\xa4\xc3\xa4nlainen maaseudun miehen tunnus 1970-luvulla._NEWLINE_Oranssista puuvillakankaasta ommeltua ja mustalla muovilipalla varustettua lakkia valmisti Hankkijalle Keskim\xc3\xa4en Neulomo Ky (nykyisin V. Keskim\xc3\xa4ki Oy) Ilmajoella. Lakkia jaettiin mainoslahjana 1970\xe2\x80\x931980-luvuilla kaikissa Hankkijan toimipisteiss\xc3\xa4, kaupantekij\xc3\xa4isin\xc3\xa4, maatalousn\xc3\xa4yttelyiss\xc3\xa4 ja muissa yleis\xc3\xb6tilaisuuksissa. Sit\xc3\xa4 k\xc3\xa4ytettiin my\xc3\xb6s Hankkijan henkil\xc3\xb6kunnan riennoissa ja yrityksen huoltomiesten ty\xc3\xb6p\xc3\xa4\xc3\xa4hineen\xc3\xa4. Lakkeja valmistettiin tiett\xc3\xa4v\xc3\xa4sti kymmeni\xc3\xa4 tuhansia kappaleita._NEWLINE_Hankkija-lakki oli tuttu n\xc3\xa4ky 1970-luvun maaseudulla. Kun muunlaiset kes\xc3\xa4p\xc3\xa4\xc3\xa4hineet alkoivat olla poissa muodista ja kauppojen valikoimista, miehet pitiv\xc3\xa4t lakkia kaikkialla naisv\xc3\xa4en mahdollisesta vastustuksesta huolimatta._NEWLINE_Lippalakissa n\xc3\xa4kyv\xc3\xa4 Keskusosuusliike Hankkijan logo on per\xc3\xa4isin 1930-luvulta. Mainostoimisto Erva-Latvalan tuolloin luoma tunnus, \xe2\x80\x9dkolme tarkastusmerkki\xc3\xa4\xe2\x80\x9d, muotoiltiin uudelleen 1970-luvun alussa, jolloin my\xc3\xb6s oranssi otettiin Hankkijan tunnusv\xc3\xa4riksi entisen vihre\xc3\xa4n tilalle. Oranssi kausi jatkui aina 1980-luvun puoliv\xc3\xa4liin._NEWLINE_Hankkijan lippalakki kuuluu ainakin Maatalousmuseo Saran ja Mets\xc3\xa4museo Luston kokoelmiin. P\xc3\xa4\xc3\xa4hine on otettu my\xc3\xb6s uustuotantoon, ja aidot lakit ovat ker\xc3\xa4ilykohteita.'